**Referat af ordinær generalforsamling i Emdrup Grundejerforening, i Håndværkerhavens festsal mandag d. 18. marts 2013.**

 Lennart Frandsen startede med at beklage, at aftenens underholdende indslag, dansere fra Dansekapellet, desværre ikke kunne komme p.gr.a. sygdom hos lederen.

**Valg af dirigent**

Formanden Lennart Frandsen forslog Torben Hammer, og han modtog valget.

Ingen protester mod den for sent uddelte indkaldelse til generalforsamlingen i et enkelt område.

**Formandens beretning.**

**Interne foreningsforhold.**

Foreningen har i øjeblikket ca. 700 medlemmer. Der har ikke været iværksat en egentlig hvervekampagne.

Bestyrelsen præsenteredes.

 Der er i 2012 afholdt 8 møder, som forløber i en god samarbejdsånd. Lennart Frandsen takkede bestyrelsesmedlemmerne for årets arbejde. Dagsorden til bestyrelsesmøderne kan ses på hjemmesiden.

Den nye hjemmeside gik i luften i april 2012, og udbygges stadig. Bestyrelsen lægger nyheder ud regelmæssigt. Der har i den forløbne tid været ca. 3.000 besøg på hjemmesiden. Sigtet med den nye hjemmeside er at puste nyt liv i den gamle forening og bringe den ind i det 21. århundrede.

**Indhold af hjemmesiden**: nyheder, som man også kan abonnere på, kommunikation medlemmerne imellem, kommunikation med bestyrelsen, særlig facilitet for vejlaugene, links til en lang række offentlige myndigheder, oplysninger om foreningen og oplysninger om vejlaug.

Medlemmerne har taget godt imod den nye hjemmeside.

**B.**

**Emdrupvej/Frederiksborgvej**.

Resultatet af foreningens arbejde med at forbedre trafikforholdene kan nu ved selvsyn ses på Emdrupvej og i øvrigt læses i beskrivelserne på hjemmesiden og i bydelsavisen. Der er nogle ting i projektet, som Emgf. efterfølgende har påpeget overfor Københavns Kommune; der er planlagt en åstedsforretning. Det vil finde sted i løbet af juni måned 2013 .

**C.**

**Vejlaugskoordineringsmøde.**

Der afholdes igen i år et vejlaugskoordineringsmøde. Det afholdes i maj måned 2013 i Emdrup Kirke. Der sendes indkaldelse til vejlaugene.

(mødet blev afholdt den 27.maj 2013) .

 **D .**

Dansekapellet har holdt 1 års fødselsdag d. 15. marts 2013. Der er afholdt mange fine arrangementer på stedet. Emgf. vil gerne være vært ved en omvisning incl. danseforestilling i løbet af 2013 hvis der er interesse for det. Arrangementet vil blive annonceret på hjemmesiden.

**E .**

**Blade.**

 Der er siden sidste generalforsamling udkommet 2 blade. For bladene skylder vi stor tak til Alex Heick fra Bispebjerg Lokaludvalg og Jens Steenstrup fra Emgf. der begge har stor andel i opsætning og trykning. Bladet løber rundt økonomisk. Sammen med det sidste blad udsendte vi” Forureningsrapport om Utterslev Mose”, og eksemplarerne til Emgf.s. medlemmer er betalt af Bispebjerg Lokaludvalg.

**F.**

Indbetaling af kontingent går helt uden problemer.

**G.**

Der er stadig et mindre lager af bogen,” Emdrup –et åndehul i storbyen”. De kan nu gives til nytilflyttere til området, eller de kan købes for 100 kr. hos bestyrelsen.

**H.**

**”Imbris”.** Den særlige fond er ophævet, jf. generalforsamlingsbeslutninger i 2011 og 2012. En lokal ejendomsmægler vil give et beløb på 10.000 kr. om året, bl.a. til arbejdet med ”Imbris”.

**I.**

Naboklager: der har været en enkelt naboklage i årets løb.

**J.**

Bispebjerg Lokaludvalg. Lennart Frandsen er medlem af udvalget. Bydelsavisen skulle nu blive uddelt til alle i foreningens område.

Der er stor mødeaktivitet i Lokaludvalget – 3-4 møder om måneden.

Bydelsplan – temaer: Lersøparken, skybrudsindsats, Bispebjerg som gennemfartsbydel og Utterslev Mose. Læs om det i Bydelsavisen.

En ny bydelsplan vil blive udleveret til medlemmerne senere.

**K.**

 Der har igen været rejst spørgsmål om ændring af postnummer 2400 i en del af Emgf.s. område. Ved sidste års generalforsamling var der folk, der ville undersøge,om det er muligt at ændre postnummer, men der er ikke sket noget. Et initiativ kræver, at der er stor opbakning i lokalområdet.

**L.**

**Vejtræer.**

 Københavns Kommune havde en plan om at plante 100.000 træer i kommunen. Den plan er desværre skrottet, hvilket betyder, at der ikke plantes vejtræer på Grønnemose Alle og Emdrupvej i denne omgang.

**I året der kommer**, vil Emgf.s. bestyrelse forsat arbejde med at få hjemmesiden til at fungere endnu bedre, specielt med nyheder. Medlemmer må MEGET gerne bidrage.

Desuden vil vi arbejde med Emdrupvej- Frederiksborgvejprojektet, med Emdrup Torv, med omvisning i Dansekapellet, med lokaludvalgsarbejde, med

klimatilpasning (som bl.a. vejlauget Ny Ryvang arbejder meget med; se herom på vores hjemmeside),og med broarbejde på Emdrupvej . Desuden med de gener som byggeriet på Bispebjerg Hospital vil medføre af trafikale problemer.Med den nye privatvejslov (hvis gennemkørende trafik udgør mere end 50 % af trafikken), med et projekt om at få fremstillet en lille bog om Imbrismodtagerne gennem årene og med Københavns Kommunes plan om at nedlægge 3,5 km hække i kommunen.

**SPØRGSMÅL** til beretningen fra de tilstedeværende medlemmer:

Emdrup Torv. Torvet er grimt og kedeligt, og det kunne gøre godt med en forskønnelsesproces, - med springvand eller lign. Dertil sagde formanden at der desværre lige nu er slagsmål om almindelig vedligeholdelse af torvet. Der er problemer med bilister, der kører for hurtigt og i nogle tilfælde ulovligt over torvet, og de mange busser giver også problemer. Men vi fortsætter med at prøve at opnå forbedringer.

Forsamlingens bemærkninger til beretningen: bevar dog hækkene i kommunen, de er fine at se på, og kan skabe arbejde til arbejdsløse. Og der takkes for fine blade.

 **3.**

**REGNSKAB og BUDGET**. Fremlagt af kassereren og godkendt (kan ses på hjemmesiden). Foreningen har pt. en formue på 151.448,63 kr.

Kontingent fastholdes på 65,- kr. årligt/ 60 kr. for kollektivmedlemmer.

 **4.**

**VALG TIL BESTYRELSEN**. Både formand, bestyrelsesmedlemmer og suppleanter var villige til genvalg (se alt på hjemmesiden). Revisor og revisorsuppleant var villige til genvalg – og alle blev genvalgt.

Kommentarer fra forsamlingen: Det er jo ikke i sig selv et formål at bygge en stor formue op – og der foreslås at der udskrives en konkurrence om hvad nogle af pengene kan bruges til.

 **5.**

**INDKOMNE FORSLAG** – der var ikke indkommet forslag.

EJ heller der noget til eventuelt.

Formanden, Lennart Frandsen, takkede for en velafviklet generalforsamling.